b'\n_START_ARTICLE_\nKarjalaan j\xc3\xa4\xc3\xa4neiden vainajien muistomerkki\n_START_PARAGRAPH_\nKarjalaan j\xc3\xa4\xc3\xa4neiden vainajien muistomerkki on usealla Suomen paikkakunnalla sijaitseva muistomerkki. Niit\xc3\xa4 pystytettiin toisen maailmansodan j\xc3\xa4lkeen, koska omaiset eiv\xc3\xa4t voineet vierailla luovutetun Karjalan alueelle haudattujen vainajien alkuper\xc3\xa4isill\xc3\xa4 haudoilla. Karjalaan j\xc3\xa4\xc3\xa4neiden vainajien muistomerkki l\xc3\xb6ytyy l\xc3\xa4hes jokaisesta Suomen kunnasta. Usein t\xc3\xa4llainen muistomerkki l\xc3\xb6ytyy joko luterilaiselta hautausmaalta tai paikallisen ortodoksisen kirkon tai rukoushuoneen vierest\xc3\xa4._NEWLINE_Karjalaan j\xc3\xa4\xc3\xa4neiden vainajien muistomerkkej\xc3\xa4 ryhdyttiin pystytt\xc3\xa4m\xc3\xa4\xc3\xa4n j\xc3\xa4rjestelm\xc3\xa4llisesti 1950-luvulla. Karjalan Liitto teki aiheesta aloitteen vuonna 1951 ja toimitti paikallisille Karjalaseuroille viisi kuvanveist\xc3\xa4j\xc3\xa4 Kirsti Liimataisen suunnittelemaa vaihtoehtoista mallia. Tiett\xc3\xa4v\xc3\xa4sti ensimm\xc3\xa4inen muistomerkki pystytettiin Humppilaan vuonna 1952. Liimataisen malleihin perustuneita muistomerkkej\xc3\xa4 pystytettiin lukuisille paikkakunnille, kuten Rovaniemelle, Kajaaniin, Saloon, Imatralle, Riihim\xc3\xa4elle, J\xc3\xa4ms\xc3\xa4\xc3\xa4n, Nokialle, Haapam\xc3\xa4elle, Kauhajoelle, Kankaanp\xc3\xa4\xc3\xa4h\xc3\xa4n ja Rautalammille. Helsingin Hietaniemen hautausmaalle pystytettiin 1957 valtakunnallinen Karjalaan j\xc3\xa4\xc3\xa4neiden vainajien muistomerkki, jonka on suunnitellut Armas Tirronen.'